runetrust/blame-folketinget-dk huggingface dataset:
Ole Stavad (S), 1999-05-06:
Jeg tror ikke, det har været skjult for nogen, at den danske statsminister på topmøder og i forløbet frem til det forslag, man nåede frem til i Berlin, har investeret ret meget i at få nogle regler for vore europaparlamentarikere, som kunne fjerne den fuldstændig uacceptable måde, det foregår på, og dermed også fjerne den som et forvirrende element, som nogle gerne vil bruge i en europaparlamentsvalgkamp.
Lone Dybkjær (RV), 2010-04-06:
For som Knud Enggaard sagde: Som liberalist er det jo ikke min kop te – eller nu citerer jeg for frit, han ville nok ikke helt bruge det udtryk, men jeg siger dog ikke »kop rødvin« eller noget tilsvarende, men »en kop te«; det kunne godt passe på ham, ikke?
Villy Søvndal (SF), 2004-01-14:
Men man kan da ikke bebrejde os, at vi som folketingsmedlemmer bruger tal fra en interesseorganisation, der sædvanligvis ytrer sig med meget stor grundighed i den offentlige debat, når det er det eneste tilgængelige talmateriale, vi har, fordi de centrale ventelisteopgørelser er afskaffet.
Rosa Lund (EL), 2018-04-19:
Anledningen til det her lovforslag, vi diskuterer i dag, er, at et meget lille antal kvinder i Danmark går med niqab, en klædedragt, der dækker alt undtagen øjnene, og at et forsvindende lille antal kvinder derudover muligvis går med burka, som er et stykke tøj, som også dækker øjnene.
Per Clausen (EL), 2007-12-11:
Det er heller ikke suverænitetsafgivelse, når man ændrer stemmevægtene, så store lande får mere magt på bekostning af de små lande, og det er heller ikke suverænitetsafgivelse, når man i realiteternes verden nu får indført en EU- udenrigsminister, som man så godt nok vælger at give den meget folkelige titel højtstående repræsentant for den fælles udenrigs- og sikkerhedspolitik.
Søren Espersen (DF), 2018-12-07:
Franz von Jessen beskrev, hvordan P. Munch havde optrådt under mødet med journalisterne, og hvad han havde sagt: »På sin venlige måde og med sit sympatiske smil søgte han også i en klogt afvejet fremstilling at få os til at forstå, at i tider som disse havde dansk presse langt mindre brug for penne end for filtsko.
Carl Andersen (LA), 2025-11-06:
For vi er bevidste om, at det her også i udgangspunktet vil ramme nogle borgere fra vestlige lande, som vi traditionelt set har et fornuftigt forhold til – det kunne være amerikanere eller thailændere – og vi må bare erkende, at vi ikke kan se bort fra, at den oprindelige forudsætning for de nuværende meget lempelige stemmeregler er bristet.
Peder Hvelplund (EL), 2019-10-23:
De ændringsforslag, som SF vil stille, handler om, at der skal ske en automatisk domstolsprøvelse, men det ændrer ikke ved, at ministeren får beføjelsen til at fratage statsborgerskabet administrativt – det er rigtigt forstået – men det ændrer så ikke ved den grundlæggende diskrepans, i forhold til hvordan retsopfattelsen normalt er, at det er en domstol, som har retten til det, altså i forhold til magtens tredeling.
Özlem Sara Cekic (SF), 2014-05-13:
Men det er fuldstændig rigtigt, at vi har holdt to møder, og på det første møde kom vi fra SF's side med en tilgængelighedspakke, og vi gav udtryk for, at vi ønsker, at mennesker, som er hørehæmmede, og som betaler licens, selvfølgelig også skal have noget for deres penge.
Per Larsen (KF), 2024-05-03:
Sagen er den, at vi for det første har en fornuftig forsyning af lægemidler til primærsektoren, sammenlignet med de lande vi normalt sammenligner os med, og så har vi i tilgift nogle af de laveste priser på apotekermedicin, og det er igen sammenlignet med de lande, vi normalt sammenligner os med.
Johanne Schmidt-Nielsen (EL), 2008-12-16:
Er det tilfredsstillende for den konservative ordfører, at man nu indfører en lovgivning, som ikke forhindrer tuneseren i at tage lige så tosset til Århus, som han har lyst til, men som så lige får alle de andre på tålt ophold med i posen, så de også dagligt skal være i Sandholm?
Karen Hækkerup (S), 2014-05-26:
Jeg tror nok, at der i Danmark var en stigning på 23 pct., men den stigning skal altså ses i sammenligning med, at der eksempelvis i Tyskland var en stigning på 70 pct. Det vil sige, at der ikke er nogen grund til at sige, at den politik, vi fører i Danmark, betyder, at vi nødvendigvis er første valg, når mennesker er i nød, og når de flygter, og når de søger beskyttelse.
Ole Birk Olesen (LA), 2021-03-05:
For det, der er en voldshandling mod f.eks. en tilfældig person i nattelivet, er ikke den samme forbrydelse, som hvis man begår en voldshandling mod en person, motiveret ved denne persons bestemte ting, f.eks. om personen har et handicap, om personen er homoseksuel, eller om personen er sort i huden.
Pernille Vermund (NB), 2020-02-26:
Og hvis vi nu gennemfører det her forslag, kan ordføreren så slet ikke se den positive effekt, der vil være, af, at vi siger, at man ikke skal kunne søge hertil for at få adgang til de midler, når vi ved, at pengene er langt bedre brugt, ved at folk bliver i nærområderne?
Line Barfod (EL), 2009-03-25:
Jeg kan godt forstå, at det er meget nemmere for ministeren at skælde ud på alle andre end selv at gøre noget, og at ministeren ikke har lyst til at tage ansvar for noget som helst af alt det, som den her regering har gjort, og som har været med til at skabe de problemer, vi har i dag.
Mikkel Bjørn (DF), 2023-02-09:
Jo, det kan vi faktisk godt delvis sikre os i den nuværende indretning, for hvis eksempelvis en talsmand for Hizb ut-Tahrir har været ude at tale for de her ting, som jeg lige har nævnt – et verdensomspændende kalifat, sharialovgivning eller lignende ting – så kan jeg som medlem af Indfødsretsudvalget på den baggrund sige: Nej, den person skal ikke have statsborgerskab.
Jørgen Arbo-Bæhr (EL), 2014-02-18:
Desuden handler forslaget både om en ændring af ophavsretsloven og om en ny bekendtgørelse vedrørende forældreløse værker; det handler både om definitionen af forældreløse værker og om, hvilke organisationer der er begunstiget, hvilket materiale der er omfattet af loven, og om kriteriet for, hvordan man efter en omhyggelig søgning kan bruge de forældreløse værker, og hvornår status som forældreløst værk ophører.
Magnus Heunicke (S), 2021-01-13:
Udfordringen i ældreplejen er jo, at vi har at gøre med mennesker, der kommer hjem i hjemmet hos de ældre, endda sårbare ældre, der er i en udsat position, og derfor skal det være fuldkommen krystalklart, at vi fra det offentlige Danmark ikke på nogen måde tolererer, at nogen som helst brodne kar vil tage arbejde her for at udnytte den situation.
Søren Krarup (DF), 2005-03-10:
Vil hr. Morten Bødskov ikke give mig ret i, at hvis man udelukkende forstår mennesket som individ og ikke som andet – i øvrigt er det ganske tankevækkende, at det er en socialdemokrat, der siger dette; Socialdemokratiet havde tidligere sans for, at der var noget, der hed fællesskab – så har man dermed ophævet familien, og så hedder det ikke en ændring af familiemønsteret, så hedder det simpelt hen en opløsning af familien, og at det for så vidt kan være denne opløsning af familien, som dette lovforslag for så vidt manifesterer – i hvert fald bidrager til?
Dorte Bennedsen (S), 2000-03-16:
Men jeg synes altså, det er nogle overvejelser værd, om man skal sige dét, eller om man skal risikere at få lidt mindre rene hænder og prøve at lave en beskyttelse, som giver mulighed for disse unge til at kunne, som jeg siger, få en platform eller et åndehul, indtil de er kommet lidt længere i deres tilværelse.
Lisbeth Bech Poulsen (SF), 2017-02-08:
Hvad er ministerens holdning til, at det ifølge Jyllands-Posten den 26. januar 2017 i 51 kommuner ikke vil gøre nogen forskel at afskaffe den høje ejendomsværdiskat, for »Her er husene så billige, at den gennemsnitlige skattelettelse for en ejerbolig vil være 0 kr.«, og at disse kommuner overvejende befinder sig i »landdistrikterne«?
Anne Baastrup (SF), 1998-10-20:
Historien om, at man får 400 kr. i bøde for at opholde sig der, og har man fået tilstrækkelig mange bøder, så sidder man dem af, uden at der er hjælpeforanstaltninger, når man kommer ud, er ikke værdigt for de kvinder, og det skal vi være opmærksomme på.
Per Clausen (EL), 2013-05-16:
Men af samme grund har det været vigtigt for Enhedslisten at være med i forligskredsen, for vi ser jo frem til den drøftelse, der skal være af vores grønne omstilling og vores omstilling til vedvarende energi og vores energibesparelser osv., når de rapporter kommer, som formentlig vil vise, at en meget voldsom satsning på biomasse er dybt, dybt problematisk.
Hans Andersen (V), 2005-06-16:
Så igen til det om seriøsiteten: Vi fik jo ikke noget svar på, om det er det niveau, der skal være afgørende for, om man indgår et forlig, altså, om det er navnet på de pågældende forhandlere fra Venstre, der skal være afgørende for, om man indgår forliget.
Johanne Schmidt-Nielsen (EL), 2016-11-17:
Hvis man ønsker at bekæmpe kvindeundertrykkelse, hvis man ønsker at bekæmpe menneskeundertrykkelse, som jeg synes det her kan være udtryk for, så er det da der, man skal sætte ind, og sørge for, at de her mennesker er bevidste om, at de kan få støtte, og at støtten faktisk eksisterer.
Zenia Stampe (RV), 2023-04-21:
For så vidt jeg har forstået regeringen, ønsker man jo egentlig ikke ændringer, og nu virker det, som om man bevidst prøver at forhale processen, men at man i virkeligheden også har en ambition om at skære et kommissorie så skarpt til, at man ikke løber nogen risiko.
Karsten Lauritzen (V), 2009-12-04:
Fru Marianne Jelved ved jo ganske udmærket, at det går rigtig, rigtig godt med integrationen; størstedelen af de udlændinge, som er i Danmark, bliver integreret hurtigt, de kommer ud på arbejdsmarkedet, de lærer sproget og gør det hurtigt og effektivt.
Torsten Gejl (ALT), 2022-12-13:
Lige nu synes det tydeligt, at løfterne om at lave procedurerne om for advokatvurderinger osv. for Venstre og Moderaterne mere er et figenblad, de holder op foran sig som en begrundelse for, at de pludselig ikke længere vil have en advokatvurdering og dermed får lettere ved at indgå i regering med Socialdemokraterne.
Lene Espersen (KF), 2004-05-25:
Jeg vil godt starte med at understrege, at det ikke er op til en regerings eller for den sags skyld en justitsministers frie, politiske skøn, hvorvidt man lige skal have testet en sag ved domstolene og bede anklagemyndigheden om f.eks. at indlede en opløsningssag.
Ole Stavad (S), 2004-05-19:
Hvis det er sådan, at man bruger den regel, ministeren nu skaber grundlag for, og har købt en ejendom i 1975 eller tidligere, så får man, hver gang der er en ejendomsværdi på 1 mio. kr., et ekstra fradrag på 1.824.000 kr., det vil sige, at så ville man, hver gang man har en ejendomsværdi i 1975 på 1 mio. kr., kunne fratrække 2.824.000 kr.
Peter Skaarup (DF), 1998-12-10:
Vi må også erkende, at det i forbindelse med rockerkrigen, som måske i øjeblikket ikke kører på fuldt blus, men som altså stadig væk er interessant på den måde, at rockerne arbejder videre og nu genopretter deres klubhuse og ifølge alle undersøgelser står bag en række grove kriminelle forhold, ville være vigtigt for myndighederne at have mulighed for at dømme kollektivt, fordi også rockerne er gode til at dække over hinanden, hvis de laver nogle ulykker, og dér skal det efter vores opfattelse være muligt for myndighederne at idømme en kollektiv straf.
Leif Mikkelsen (LA), 2013-04-09:
Nu har vi jo en forespørgsel, der ligesom henviser til anbefalingerne i Valgretskommissionen, og så har vi faktisk et forslag vedtagelse, der pålægger regeringen at iværksætte initiativer, og derfor er spørgsmålet sådan set, om ministeren har gjort sig overvejelser.
Lars Løkke Rasmussen (V), 2016-10-04:
For det er jo velkendt, og har været det i en årrække, at en af de bundne opgaver – en opgave, vi har arvet – er et nyt vurderingssystem. De ejendomsvurderinger, vi har i dag, rammer i mange tilfælde skævt, og så kan skatten også blive skæv.
Tom Behnke (KF), 2012-02-03:
Men lad mig spørge her til sidst: Skal jeg forstå den her fantastiske balance sådan, at hvis man er blevet dømt for en terrorhandling; hvis man er dømt for at være til fare for landets sikkerhed, så er det helt o.k., at man bliver afvist, men hvis man kun er sigtet, måske endda tiltalt; hvis retssagen måske oven i købet er påbegyndt ved domstolene, men man endnu ikke er dømt, så er det, som det blev sagt, en rigtig dårlig undskyldning?
Jørn Dohrmann (DF), 2004-03-12:
Når man i rapporten skriver, at det nok kun koster 30 kr. at rense en høstmaskine, jamen så er det urealistisk prissat. Når vi får den spredning, er det så rimeligt, at det er skatteborgerne, der kommer til at betale eller skal rydde op efter gmo-forureningen, sådan som det er lagt op til i forslaget her?
Holger K. Nielsen (SF), 2000-11-21:
Regeringen opfordres derfor til at igangsætte arbejdet med en hvidbog, som skal analysere, - hvordan en ny dansk EU-politik kan formuleres, så der bliver bred folkelig opbakning bag projektet, - hvilken placering Danmark på det nye grundlag skal have i det europæiske samarbejde, og - på hvilke områder i EU-samarbejdet Danmark på det nye grundlag i særlig grad skal satse på at få indflydelse.
Hans Kristian Skibby (DF), 2021-10-13:
Vi ved jo, at der har været lovgivning specielt for letbanen i Aarhus, og der har været lovgivning specielt for anlægget af letbanen i Odense osv., og lur mig, om ikke der kommer udvidelser på nogle af dem, for det ved jeg jo at flertallet i Folketinget uden om Dansk Folkeparti har besluttet at gå videre med.
Nick Hækkerup (S), 2009-03-10:
Jeg var selv i sidste uge oppe at besøge Birns Jernstøberi i Holstebro, en stolt arbejdsplads i et område, som jo i den grad er ramt af den finansielle krise, og en virksomhed, som har været tvunget til at afskedige masser af medarbejdere.
Tom Behnke (FP), 1998-06-03:
Jeg skal henvise til, hvad der også blev sagt under beslutningsforslag nr. B 35 for et øjeblik siden, og jeg vil for ikke at gentage det hele nøjes med at sige, at jeg er ganske enig i den udlægning, som både Venstres og De Konservatives ordfører kom med, men for så vidt også Socialdemokratiets ordfører var jeg ganske enig med i det, der blev sagt, og dermed også med justitsministeren.
Pernille Vermund (NB), 2020-02-20:
Så jeg kunne godt tænke mig, at ordføreren på en eller anden måde svarede på, om man i Socialdemokratiet ikke kan forstå, at der er borgere derude, som er så dybt frustrerede over det, når de ligger inde med billedmateriale, mens forbryderne alligevel får lov til at gå fri.
Helge Adam Møller (KF), 2004-01-29:
Selve lovforslagets elementer, i hvert fald hovedelementer, er blevet gennemgået af de tre foregående ordførere, så det vil jeg ikke knytte nogen kommentarer til, men slutte med at sige, at vi også ser frem til en positiv, omhyggelig og som sædvanlig saglig udvalgsbehandling.
Line Barfod (EL), 2003-05-09:
Gymnasiet er præget af, at der kommer flere og flere elever og færre og færre penge til at gennemføre undervisningen for, og bl.a. derfor forsøger enkelte amter i desperation at hæve brugerbetalingen til det maksimale niveau, mens der skæres ned på undervisningsmaterialer m.m. Problemet er i virkeligheden meget simpelt: Hvis der skal være en ordentlig undervisning, skal der også være tilstrækkelige midler og ordentlige forhold.
Tom Behnke (KF), 2010-01-26:
Men det, der sker, med hensyn til hvor børnene kommer, er jo, at politiet og Dansk Cyklist Forbund er meget aktive med hensyn til at komme ud på skolerne og sørge for at lave noget færdselsundervisning, der er færdselskontaktlærere i folkeskolerne, som sørger for undervisningen, og der bliver lavet cyklistprøver osv.
Sigurd Agersnap (SF), 2025-09-09:
Så det, vi har en forhåbning om, er, at man kan lave en rød regering, som faktisk sætter en retning for Danmark, og som ikke både giver lidt skattelettelser her og lidt prioritering af velfærdssamfundet der, sådan at man faktisk kan sige, at folkeskolen skal løftes, eller at plejehjemmene skal løftes.
Keld Albrechtsen (EL), 2002-10-09:
Skal ministerens svar forstås sådan, at selv om vi nu har oplevet det værste iltsvind - og jeg må jo sige, som århusianer er jeg meget berørt af denne her situation med alle de døde fisk i Århus Bugt, ministeren kender det jo selv - skal det åbenbart have lov til at gentage sig til næste år?
Holger K. Nielsen (SF), 2019-04-02:
Men gør det så alligevel ikke indtryk, når eksempelvis en af operatørerne i det her system, nemlig Røde Kors, som står for meget af arbejdet på Udrejsecenter Sjælsmark, gentagne gange har givet en kritik af børnenes forhold – f.eks. det, at man ikke kan få selvhushold, som er en meget vigtig del af det her – og at de har lavet en rapport, som mig bekendt bliver offentliggjort senere på ugen, og at Røde Kors, som jo har fingeren på pulsen i mange af de her spørgsmål, er særdeles kritiske over for børnenes trivsel på asylcentrene?
Morten Østergaard (RV), 2020-04-29:
Der opstod der jo nogen virak omkring de retningslinjer, der kom for genåbningen; man havde måske – sagt med et glimt i øjet – ikke altid oplevelsen af, at det var nogen, der havde haft deres daglige gang i skoler og daginstitutioner, der havde lavet dem alle sammen i hvert fald.
Morten Homann (SF), 2003-01-24:
Så vil jeg til sidst spørge: Hvis man lægger så stor vægt på uafhængighed for universiteterne, på frihed til selv at vælge sin egen ledelsesmodel på universiteterne, hvis man lægger stor vægt på forskningsfriheden, hvis man endda går så langt som til det, man skriver i sit eget partiprogram med, at medarbejdere og studerende skal have medindflydelse og demokrati, hvordan kan det så være, at man ikke - og det er ikke bare et spørgsmål om at stemme lovforslaget ned - benytter sig af det flertal, der eksisterer i det her Folketing bestående af Socialdemokratiet, SF, Det Radikale Venstre, Dansk Folkeparti og Enhedslisten, til at lave en universitetslov, som vil gennemføre lige netop disse ting?
Pernille Vermund (NB), 2020-11-20:
Og jeg præsenterede flere af dem for et tænkt eksempel, som jeg også nævnte fra talerstolen i dag: Min mand og jeg bliver uvenner, jeg går i byen, bliver beruset, kommer hjem og lægger mig i vores dobbeltseng, tæt på, måske så tæt, at han betragter det som en opfordring.
Ole Birk Olesen (LA), 2020-02-04:
Og deres svar var: Ja, der er godt nok nogle ting, der trækker i retning af, at sådan nogle biler kan transportere flere mennesker, fordi de kører tættere og også kan samle flere op på vejen, men på den anden side vil de også være så populære, fordi de selv kan køre – altså fordi man ikke behøver et kørekort, fordi man kan være fuld, eller fordi man kan sidde og se en film.
Jann Sjursen (KD), 2004-05-06:
Der kan man sige, at det vil man lade være op til den enkelte at afgøre, men der synes jeg sådan set, at det er rimeligt at sige fra Folketingets side, at der må vi godt gå ind og foretage en samlet vurdering, som det også skete sidst, man vurderede det spørgsmål, af, om det i virkeligheden er det, vi vil gøre for folk, som måske ikke kan overskue konsekvenserne af dette beslutningsforslag.
Svend Erik Hovmand (V), 1999-11-18:
Men princippet om ikke at skulle administrere efter aktstykker og den slags, det er vi selvfølgelig fuldt ud tilhængere af. Men når jeg har sagt det, så vil jeg vende mig til et bilag, som vi har modtaget i udvalget til lovforslag nr. L 38, bilag nr. 2. Det bilag handler om de høringssvar, som vi har modtaget fra en lang række organisationer og ministerier og andre, som måtte være interesserede i dette lovforslag nr. L 38.
Niels Helveg Petersen (RV), 2000-05-04:
I dialog med samarbejdslandene får Danmark mulighed for at få en forståelse af baggrunden for krænkelserne, hvorvidt der er grobund for fremtidigt samarbejde, og hvorvidt dette kan fremmes bedst ved at bringe positive midler i anvendelse, f.eks. i form af bistandsmidler rettet mod særlige områder, eller om f.eks. offentlig kritik vil være mere hensigtsmæssig.
Pernille Skipper (EL), 2016-10-14:
Som flere af de foregående ordførere har sagt, handler det her lovforslag jo om de sociale tilsyn, og jeg er sådan set meget enig med Socialdemokraternes ordfører i, at det er værd at begejstre sig over, at vi fik lavet tilsynet tilbage i 2012-13, og at vi gjorde det så grundigt, at den revision, vi nu står over for, er så forholdsvis begrænset.
Sandy Brinck (S), 2004-05-06:
Jeg vil godt starte med at takke for et grundigt udvalgsarbejde, hvor vi i fællesskab sammen med ministeren også har udvidet sådan vores tekniske horisont. Som jeg sagde under første behandling støtter Socialdemokraterne, at vi med denne lov får fremrykket det strafferetlige værn mod it-kriminalitet.
Martin Henriksen (DF), 2017-03-29:
Men når nu lovforslaget knytter sig til den ordning, vil vi også godt annoncere, at vi synes, at der er behov for at stille nogle krav til de udenlandske ægtefæller, som følger med en udlænding, som kommer ind på nogle af de erhvervsordninger, som der er, og at disse udlændinge efter vores opfattelse også bør mødes med flere krav, og det kan f.eks. være et danskkrav, og det kan også være et krav om garantistillelse, men det er nogle af de ting, som vi rejser i udvalgsbehandlingen.
Kristian Jensen (V), 2009-04-22:
I forbindelse med spørgsmålet om kvælstof har vi nærmere udsat beslutningen til det ministerarbejde om Grøn Vækst, som vi har brugt en hel del timer på fra regeringens side for at få tilpasset de to overordnede hensyn, der er, nemlig både at sikre et ordentligt miljø, klimapåvirkning, drikkevand, vandløbskvalitet osv. og samtidig sikre mulighed for, at vores landbrugserhverv kan være i vækst, så vi fortsat kan have et innovativt og stærkt dansk landbrug, som leverer gode fødevarer ikke bare til danskerne, men til hele verden.
Magnus Heunicke (S), 2013-10-03:
Hvis man selv tror det, så synes jeg selvfølgelig, at det er ret alarmerende, tror man, at man kan bilde danskerne det ind, er det også slemt, nemlig det at vores skattereform, som har fokus på lav- og mellemindkomstfamilierne, er, som jeg hørte det, mere skæv end rødvinsreformerne tilbage i 00'erne, der gav over en halv million kroner i lettelser til bankdirektøren for Danske Bank.
Theresa Scavenius (UFG), 2025-05-13:
Så det er rigtigt nok, at regionerne kan lave nogle klinikker, men de kan også udbyde dem mere privat, uden at de skal have en aftale, og det er jo et kæmpestort brud med dansk tradition, som jeg egentlig tænker at LA kunne støtte, men der er nok så meget, der trækker i den anden retning.
Peter Kofod (DF), 2025-12-03:
Indtil videre må jeg jo forstå, at det ikke skal have nogen konsekvenser, og at Socialdemokratiet her på Christiansborg slår ud med armene og siger: Det må de bare selv afgøre, altså om vi giver husly til folk, der jo åbenlyst har til formål at undergrave vores samfund.
Per Stig Møller (KF), 2000-03-29:
Jeg skal kun ganske kort sige, når nu misforholdet mellem Tjetjenien og Kosovo bliver bragt ind her af hr. Villy Søvndal, at det bragte jeg faktisk også selv ind i afslutningen af min ordførertale, hvor jeg præcis sagde, at det naturligvis er forkert, at der så ikke blev reageret over for Tjetjenien.
Christian H. Hansen (UFG), 2010-04-29:
Man bliver ved med fra regeringens side ingen planer at have, og det er også grunden til, at jeg i dag er med i det forslag til vedtagelse, som er fremsat her tidligere; man snakker og snakker, og det lyder bare, som om man egentlig ikke har noget andet end måske nogle embedsmænd, der hen over sommeren kan komme med nogle gode ideer, hvis regeringen ikke er taget på ferie.
Morten Messerschmidt (DF), 2006-11-30:
Vi ser også i dag, hvordan EF-Domstolen konsekvent anvender menneskerettighederne som referencegrundlag ikke bare i konkrete afgørelser ved Menneskerettighedsdomstolen, som ministeren var inde på, men også som erklæring, der fortolkes selvstændigt med hjemmel i EF-Traktatens artikel 173, stk. 2, som det også er nævnt i beslutningsforslaget.
Pia Gjellerup (S), 1997-12-18:
Men derudover vil jeg sige, at fru Pia Kjærsgaard og hendes parti konsekvent - det kan vi også se af ændringsforslagene fra i går - vil reducere den udviklingsbistand, som formentlig er det mest effektive middel overhovedet, når det gælder om at skabe nogle vilkår, som afhjælper den mest ekstreme nød, der igen er med til at skabe flygtningeområder og sende flygtninge ud over verden.